Рэспубліка Зарэчча

**Рэспубліка Зарэчча** (**Зарачанская рэспубліка**) — віленскі раён, дзе пражываюць мастакі, артысты й іншыя творчыя людзі. У 1997 годзе абвесьціў сваю незалежнасьць. Дэкляраваная рэспубліка, якая мае ўласны сьцяг, канстытуцыю, валюту, прэзыдэнта, урад, міністэрствы ўнутраных і замежных справаў і войска, якое налічвае прыблізна 17 жаўнераў.Невядома, ці зьяўляецца дзяржаўнасьць рэспублікі, якая не прызнаецца ніводным урадам сьвету, сур’ёзнай, але рашэньне вызначыць Днём Незалежнасьці рэспублікі 1 красавіка магло быць невыпадковым.

## Урад
Прэзыдэнт Рэспублікі Зарэчча — паэт, музыка й рэжысэр фільмаў Ромас Лілейкіс.

Прэм’ер-міністар — Сакалас Гарадзецкіс.

Міністар фінансаў — фінансіст Алюс Лекявічус.

Міністар інфармацыі — прадпрымальнік Вітаўтас Раткявічус.

Міністар замежных справаў — эсэіст, сцэнарыст Томас Чэпайтыс.

Міністар без партфэля — прадпрымальнік Вітас Мачуліс.

## Апісаньне

Рэспубліка была ўтвораная ў 1997 годзе. Дзень Незалежнасьці сьвяткуецца 1 красавіка. Дзейным прэзыдэнтам рэспублікі зьяўляецца Ромас Лілейкіс — паэт, музыка і рэжысэр.

Рэспубліка Зарэчча знаходзіцца на тэрыторыі віленскага раёну Ужупіс каля ракі Вялейкі, якая ўтварае натуральную мяжу зь Вільняй.

Прэм’ер-міністрам рэспублікі зьяўляецца Сакалас Гарадзецкіс, міністар фінансаў — фінансіст Алюс Лякявічус, міністар інфармацыі — прадпрымальнік Вітас Раткявічус, міністар замежных справаў — эсэіст і сцэрыст Томас Чапайціс.

### Міжнародны статус
Падчас сьвяткаваньня Дня Незалежнасьці ў 2008 годзе камісарам паліцыі Вільні і прэзыдэнтам Зарэчча быў падпісаны афіцыйны акт аб добрасуседзтве.

Рэспубліка мае шырокую дыпляматычную сетку. На дадзены момант дзейнічае больш за паўсотні амбасадараў гэтай краіны па ўсім сьвеце.

У праграме Міністэрства замежных справаў Рэспублікі Зарэчча таксама ёсьць пункт пра далучэньне да краіны Рэспублікі Беларусь, які МЗС Зарэчча не выключае магчымасьці зьдзейсьніць.

## Сымбаль рэспублікі

Сымбалем рэспублікі зьяўляецца анёл — з таго часу, як на галоўнай плошчы быў усталяваны манумэнт анёла, які дзьме ў трубу. Скульптура зробленая з бронзы і ўсталяваная на калёне вышынёй 8,5 мэтраў. Калёна была ўсталяваная ў 2001 годзе. Першапачаткова на ёй знаходзілася велізарнае яйка, якое было прададзенае ў сакавіку 2002 году на аўкцыёне, які быў зладжаны Клюбам анёла Ўжупіса. 1 красавіка 2002 году на калёне была ўрачыста адкрытая скульптура анёла. Агульная вышыня манумэнту складае 12,5 м. Аўтарамі манумэнту зьяўляюцца скульптар Ромас Вільчаўскас і архітэктар Альгірдас Умбрасас. Сродкі на стварэньне манумэнту ахвяравалі прыватныя асобы і кампаніі. Анёл сымбалізуе адраджэньне і мастацкую свабоду рэспублікі.

## Канстытуцыя

Рэспубліка Зарэчча мае сваю канстытуцыю. Пэўныя яе артыкулы зьяўляюцца звычайнымі для канстытуцыяў сьвету, як, напрыклад, артыкул 5: «Чалавек мае права быць адзіным і непаўторным». Іншыя ж артыкулы зьяўляюцца ў пэўнай ступені ўнікальнымі. Напрыклад, такія, як артыкул 1: «Чалавек мае права жыць побач зь Вялейкай, а Вялейка — цячы каля чалавека», — артыкул 12: «Сабака мае права быць сабакам», — артыкул 37: «Чалавек мае права ня мець аніякіх правоў», кожны зь якіх стварае незвычайнае падзяленьне правоў. Таксама існуе колькі парных артыкулаў, напрыклад, артыкул 16: «Чалавек мае права быць шчасьлівым» — і артыкул 17: «Чалавек мае права быць нешчасьлівым», — якія дэкляруюць права чалавека нешта рабіць альбо не рабіць у залежнасьці ад ягоных жаданьняў.

Тэкст канстытуцыі перакладзены больш як два дзясяткі моваў сьвету. У тым ліку і на беларускую.

Аўтарам перакладу канстытуцыі на беларускую мову зьяўляецца Андранік Антанян, а сам пераклад зьявіўся яшчэ ў 2000 годзе, але толькі праз восем гадоў пасьля гэтага зьявіліся сродкі зрабіць новыя шыльды.

### Тэкст канстытуцыі

# Чалавек мае права жыць побач з Вялейкай, а Вялейка — цячы каля чалавека.
# Чалавек мае права на гарачую ваду, ацяпленьне зімою й чарапічны дах.
# Чалавек мае права памерці, але не абавязаны.
# Чалавек мае права на памылкі.
# Чалавек мае права быць адзіным і непаўторным.
# Чалавек мае права любіць.
# Чалавек можа быць нялюбым, але гэта не абавязкова.
# Чалавек мае права ня быць знакамітым і вядомым.
# Чалавек мае права ленавацца альбо нічога не рабіць.
# Чалавек мае права любіць і даглядаць котку.
# Чалавек мае права рупіцца пра сабаку да канца дзён аднаго з іх.
# Сабака мае права быць сабакам.
# Котка не абавязана любіць свайго гаспадара, але ў цяжкую хвіліну мусіць прыйсьці яму на дапамогу.
# Чалавек мае права часам ня ведаць, ці мае ён абавязкі.
# Чалавек мае права сумнявацца, але гэта не абавязак.
# Чалавек мае права быць шчасьлівым.
# Чалавек мае права быць нешчасьлівым.
# Чалавек мае права маўчаць.
# Чалавек мае права верыць.
# Чалавек ня мае права чыніць гвалт.
# Чалавек мае права ўсьведамляць сваю драбнату і веліч.
# Чалавек ня мае права квапіцца на вечнасьць.
# Чалавек мае права разумець.
# Чалавек мае права нічога не разумець.
# Чалавек мае права быць розных нацыянальнасьцяў.
# Чалавек мае права сьвяткаваць або не сьвяткаваць свой дзень нараджэньня.
# Чалавек абавязаны прыгадаць сваё імя.
# Чалавек мае права дзяліцца тым, што мае.
# Чалавек ня мае права дзяліцца тым, чаго ня мае.
# Чалавек мае права мець братоў, сясьцёр і бацькоў.
# Чалавек можа быць свабодным.
# Чалавек адказны за сваю свабоду.
# Чалавек мае права плакаць.
# Чалавек мае права быць незразуметым.
# Ніхто ня мае права зрабіць іншага вінаватым.
# Чалавек мае права быць асаблівым.
# Чалавек мае права ня мець аніякіх правоў.
# Чалавек мае права не баяцца.


## Крыніцы

## Вонкавыя спасылкі
* Тэкст Канстытуцыі Рэспублікі Зарэчча
* Пра рэспубліку
* Пра Рэспубліку

Катэгорыя:Вільня
Катэгорыя:Віртуальныя дзяржавы
Катэгорыя:Карлікавыя дзяржавы